P. Hrušovský, predseda NR SR: (2005-03-15):
(Hlasovanie.) 139 prítomných, 67 za návrh, 2 proti, 34 sa zdržalo, 36 nehlasovalo. Návrh sme neschválili. Pán poslanec Cabaj navrhol, aby sme v utorok 22. 3. prerokovali ako prvý bod programu 41. schôdze všeobecnú rozpravu o vnútropolitickej a sociálno-ekonomickej situácii v Slovenskej republike. Hlasujeme. (Hlasovanie.) 137 prítomných, 62 za návrh, 43 sa zdržalo, 32 nehlasovalo. Návrh sme neschválili. Pani poslankyňa Tóthová navrhuje, aby sme ako bod 52 prerokovali správu Rady pre vysielanie a retransmisiu o aplikácii § 20 zákona o vysielaní a retransmisii za rok 2003, ktorý Národná rada prijala ako úlohu z uznesenia č. 1460. Hlasujeme, páni poslanci. (Hlasovanie.) 138 prítomných, 99 za návrh, 13 sa zdržalo, 26 nehlasovalo. Návrh sme schválili. Pán poslanec Ševc navrhol, aby sme prijali uznesenie, ktorým požiadame vládu o predloženie informácie o príprave osláv 60. výročia oslobodenia Československej republiky. Páni poslanci, hlasujeme. (Hlasovanie.) 138 prítomných, 66  za návrh, 38 sa zdržalo, 34 nehlasovalo. Návrh sme neschválili. Pán poslanec Jarjabek žiada informáciu ministra kultúry o práci komisie na dostavbu Národného divadla, o ktorú Národná rada požiadala uznesením pri prerokúvaní tohto bodu programu. Prosím, prezentujme sa a hlasujme. (Hlasovanie.) 139 prítomných, 84 za návrh, 27 sa zdržalo, 28 nehlasovalo. Návrh sme schválili. Pani poslankyňa Demeterová žiada, aby sme do programu 41. schôdze zaradili za bod 60 návrh uznesenia k zmluve o Ústave Európskej únie. Páni poslanci, hlasujeme. (Hlasovanie) 138 prítomných, 34 za návrh, 19 proti, 62 sa zdržalo, 23 nehlasovalo. Návrh sme neschválili. Pán poslanec Madej žiada doplniť program schôdze o návrh uznesenia, ktorým Národná rada požiada vládu o vypracovanie správy o dopadoch zákona o študentských pôžičkách na študentov vysokých škôl. Páni poslanci, hlasujeme o návrhu. (Hlasovanie.) 137 prítomných, 68 za návrh, 8 proti, 28 sa zdržalo, 33 nehlasovalo. Návrh sme neschválili. Pán poslanec Ondriaš predložil návrh uznesenia, ktoré máte všetci v laviciach, respektíve vám bolo doručené. Prosím, páni poslanci, prezentujme sa a hlasujme o uznesení k preskúmaniu vzniku a podstaty sporu medzi Slovenskou republikou a Československou obchodnou bankou, akciová spoločnosť. (Hlasovanie.) 136 prítomných, 66 za návrh, 5 proti, 38 sa zdržalo, 27 nehlasovalo. Návrh sme neschválili. Pán poslanec Brocka navrhuje, aby sme bod 46 prerokovali až budúci týždeň najskôr v utorok. Prosím, páni poslanci, prezentujme sa a hlasujme. (Hlasovanie.) 139 prítomných, 133 za návrh, 2 proti, 3 sa zdržali, 1 nehlasoval. Návrh sme schválili. Pán poslanec Hopta navrhuje vypustiť bod 5 z programu rokovania schôdze. Hlasujeme, páni poslanci. (Hlasovanie.) 138 prítomných, 50 za návrh, 59 proti, 26 sa zdržalo, 3 nehlasovali. Návrh sme neschválili. Ďalej pán poslanec Hopta navrhol vypustiť z rokovania schôdze bod 12. Hlasujeme, páni poslanci. (Hlasovanie.) 139 prítomných, 65 za návrh, 61 proti, 12 sa zdržalo, 1 nehlasoval. Návrh sme neschválili. Posledný návrh predložil pán poslanec Fico, ktorý žiada, aby sme doplnili rokovanie 41. schôdze o novelu zákona č. 98/2004 Z. z. o spotrebnej dani z minerálneho oleja v znení neskorších predpisov. Chcem vás informovať, páni poslanci, že po tom, ako som dostal tento návrh na zaradenie do programu schôdze, som požiadal ústavnoprávny výbor o zaujatie stanoviska k predloženému návrhu skupiny poslancov. Ústavnoprávny výbor skonštatoval, že návrh nie je podaný v súlade s § 96 zákona o rokovacom poriadku, nakoľko Národná rada v tej istej veci rozhodla 22. októbra 2004, že nebude pokračovať v rokovaní o tomto návrhu zákona, lebo neuplynula šesťmesačná lehota stanovená zákonom o rokovacom poriadku. Pán poslanec Fico. Zapnite pána poslanca Fica.